b'\n_START_ARTICLE_\nCerkev sv. Mohorja in Fortunata, Groblje\n_START_SECTION_\nLokacija in datacija\n_START_PARAGRAPH_\nCerkev svetega Mohorja in Fortunata se nahaja v okolici Dom\xc5\xbeal in Meng\xc5\xa1a ter 15 kilometrov izven Ljubljane. Predpostavlja se, da je bila cerkev svetega Mohorja in Fortunata v Grobljah zgrajena okoli leta 1500 kot podru\xc5\xbeni\xc4\x8dna cerkev svetega Mihaela v Meng\xc5\xa1u. To je bilo obdobje tur\xc5\xa1kih vpadov; cerkev je omenjena v dokumentu, ki pri\xc4\x8da, da je cerkev v Grobljah leta 1526 pla\xc4\x8dala vojni davek, kar je tudi njena prva omemba v pisnih virih.\n_START_SECTION_\nSveta Notburga\n_START_PARAGRAPH_\nZa cerkev je bilo izjemnega pomena leto 1739, ko je knezo\xc5\xa1kof Kaspar Ignaz K\xc3\xbcnigl v Groblje v cerkev, takrat \xc5\xa1e pod zavetni\xc5\xa1tvom sv. Andreja, poslal relikvijo svete Notburge. Mnogi romarji so potovali v Groblje, da bi se priporo\xc4\x8dili tej svetnici in prosili za zdravje njihovih bli\xc5\xbenjih ter njihovih \xc5\xbeivali. Po priporo\xc4\x8dilu k svetnici so mnogi izpri\xc4\x8devali, da se je ljudem in \xc5\xbeivalim zdravje \xc4\x8dude\xc5\xbeno povrnilo, kar je izjemno prispevalo k ugledu cerkve.\n_START_SECTION_\nArhitektura in notranjost\n_START_PARAGRAPH_\nObnovitvena dela so se na cerkvi pri\xc4\x8dela izvajati po prihodu relikvij, leta 1747, in so se kon\xc4\x8dala leta 1763. 9. avgusta 1763 je nad\xc5\xa1kof Karel Mihael Attems cerkev posvetil svetima Mohorju in Fortunatu. Od prvotne cerkve so ohranili le pro\xc4\x8delje in zvonik._NEWLINE_Cerkev ima en glavni oltar in \xc5\xa1tiri stranske. Razmerje med ladjo in prezbiterijem je neobi\xc4\x8dajno; ladja je skoraj kvadratna (10,5x9,2m), prezbiterij pa je podolgovat (8x4,5m). Prezbiterij ima pet obokov, ki povezujejo oltar in ladjo._NEWLINE_Najve\xc4\x8dji pe\xc4\x8dat je cerkvi dal Franc Jelov\xc5\xa1ek, ki je naredil poslikave iz \xc5\xbeivljenja svetnikov: v prezbiteriju so prizori iz \xc5\xbeivljenja svetih Mohorja in Fortunata, v kapelah pa prizori iz \xc5\xbeivljenja svete Notburge in svetega Izidorja. Najverjetneje je Jelov\xc5\xa1ek izdelal tudi na\xc4\x8drte za vseh pet oltarjev in pri\xc5\xbenico._NEWLINE_Oltarji cerkve so izdelali med letoma 1759 in 1763. V velikem oltarju je slika obeh zavetnikov, ki kle\xc4\x8de molita Mater Bo\xc5\xbejo; sliko je leta 1823 izdelal Janez Poto\xc4\x8dnik. Urban Gaber je izdelal opremo glavnega oltarja: kipe sv. Jo\xc5\xbeefa z Jezu\xc5\xa1\xc4\x8dkom, sv, Ane z Marijo, tabernakelj in obhodna loka z bogato rokokojsko ornamentiko. Stranski oltarji so: oltar sv. Andreja (slika iz prve polovice 18. stoletja), oltar sv. Marjete (slika), oltar sv. Notburge, oltar sv. Izidorja (slika: Anton Cebej). Tudi kipi in tabernaklja stranskih oltarjev so delo Urbana Gabra.\n_START_SECTION_\nSodobna zgodovina cerkve\n_START_PARAGRAPH_\nCerkev je leta 1920 prevzel red lazaristov in v njem odprl misijonsko sredi\xc5\xa1\xc4\x8de. Leta 1948 so cerkev nacionalizirali. Med letoma 1945 in 1959 je bilo v cerkvi skladi\xc5\xa1\xc4\x8de kmetijskega posestva Groblje, leta 1960 so odstranili pevski kor, do leta 1978 so jo uporabljali samo za koncerte, nato pa med letoma 1979 in 1986 le za nedeljske ma\xc5\xa1e. Ob\xc4\x8dina Dom\xc5\xbeale je leta 1986 dala cerkev v najem \xc5\xbeupniji Jar\xc5\xa1e za 99 let, leta 1995 pa je bila denacionalizirana in spet postala last \xc5\xbeupnije. Leta 2005 so po na\xc4\x8drtih arhitektov Roka Bende in Mihe Skoka ponovno postavili pevski kor, na njem pa je leta 2006 Orglarstvo Mo\xc4\x8dnik namestilo orgle.'